যে-বন্ধুর মাধ্যমে আমি ঢাকা ডাইজেস্ট-এর কপিগুলি পেয়েছিলাম, তার সঙ্গে ফালাচীর সাক্ষাৎকারের অনুবাদকেরও পরিচয় ছিল। আমি দীর্ঘদিন চেষ্টা করেছি, শেখ মুজিবের সাক্ষাৎকারের ইংরেজি কপিটি পাওয়ার। কিন্তু শেষ পর্যন্ত বন্ধুটি তা সংগ্রহ করে দিতে ব্যর্থ হয়েছেন। এখানে প্রসঙ্গত বলা উচিত, ঢাকা ডাইজেস্ট পত্রিকাটির সম্পাদকীয় নীতি ভালো না লাগায় আমি পত্রিকাটির নিয়মিত পাঠক ছিলাম না। সেই ঢাকা ডাইজেস্ট-এর অনুবাদে ফালাচীর দেখা বাংলাদেশ ও বঙ্গবন্ধু ছিল সত্যিই হোচট খাওয়ার মতো। প্রথমেই যে প্রশ্নটি মনে জেগেছিল, নয় মাস ধরে যে-দেশের জনগণ যুদ্ধ করল, একটি দেশ স্বাধীন করল, সেই জনগণের যুদ্ধ সম্পর্কে ওরিয়ানার এত অনীহা কেন? ইন্টারভিউ উইথ হিস্ট্রি বইতে দেখেছি, প্রতিটি সাক্ষাৎকারের আগেই ওরিয়ানা দীর্ঘ-নাতিদীর্ঘ ভূমিকা দিয়েছেন, তাতে দেশটির রাজনীতির নানা প্রসঙ্গও এসেছে। কিন্তু বাংলাদেশের জনগণের ১৯৪৮ থেকে শুরু করে ১৯৭১ অবধি আন্দোলন ও যুদ্ধের কিছুই তাতে কেন আকর্ষণ করেনি তা একটি বড় রহস্য। একটি দেশ রক্তস্নানের মধ্যে দিয়ে জেগে উঠেছে, অথচ তিনি সে সম্পর্কে কোনও বাক্য খরচ করেনি, কিন্তু কয়েকজন রাজাকারকে হত্যা করতে দেখে নিজেও প্রায় নিহত হয়েছেন। যদিও দ্বিতীয় মহাযুদ্ধের একজন যোদ্ধা হিসেবে তার ভালো করেই জানার কথা যে একটি দেশ স্বাধীন হওয়ার পর আইনশৃঙ্ক্ষলা পরিস্থিতি কত নিয়ন্ত্রণহীনতার মধ্যে দিয়ে যায়। তিনি নিজে মুসোলিনীর বিরুদ্ধে যুদ্ধ করেছিলেন, সেই মুসোলিনীকে যুদ্ধাপরাধের দায়ে হত্যা করে কয়েকদিন ঝুলিয়ে রাখা হয়েছিল; কোথায় তার লাশ ফেলে দেয়া হয়েছে অথবা পুতে রাখা হয়েছে তা কেউ জানে না; মুসোলিনীরই যখন এই অবস্থা তখন মুসোলিনীর সাঙ্গোপাঙ্গোদের ফালাচীর যোদ্ধাবন্ধু ও প্রিয় জনগণ কী করেছিল, তা আমরা খুব সহজেই অনুমান করে নিতে পারি। ফ্রান্সে ওই পরিস্থিতিতে হিটলার বাহিনীর সাহায্য করায় হাজার হাজার লোককে দিনের পর দিন বিচার ছাড়াই হত্যা করা হয়েছে। বাঙালি কিন্তু আদৌ অত নিষ্ঠুর হয়নি, বরং কেউ কেউ যুদ্ধের পর রাজাকার বনে যাওয়া আত্মীয়কে লুকিয়ে রেখেছে, শান্তি কমিটির নেতারা মুক্তিযোদ্ধাদের গোপনে সাহায্য করেছে এই দোহাই দিয়ে বাঁচিয়ে রেখেছে। ফালাচী যখন শুরু থেকেই কয়েকজন রাজাকার হত্যার বিষয়টিকে বড় করে দেখতে শুরু করেন, তখনই বোঝা যায় যার সাক্ষাৎকার তিনি নিতে যাচ্ছেন তাকে তিনি দেখার আগেই ঘৃণা করতে শুরু করেছেন এবং তিনি সেই মানুষটিকে উদ্ঘাটন করার বদলে অপদস্থ করার সিদ্ধান্ত নিয়ে বসেছেন। বঙ্গবন্ধুর ক্ষেত্রে শেষ পর্যন্ত ফালাচী ঠিক তাই করেছেন।